Speaker ‘het nou duidelikheid’ oor wantroue-mosieDie Speaker van die Nasionale Vergadering, Baleka Mbete. Foto: Daily Maverick Maroela Media het vroeër berig die konstitusionele hof het Donderdag bevind dat speaker Baleka Mbete verkeerd was toe sy gesê het sy is nie by magte om te besluit oor die geheime stemming nie. Die hof het beslis dat Mbete nou weer ’n besluit moet neem op grond van die uitspraak. Hoofregter Mogoeng Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Die parlement het by monde van sy woordvoerder, Moloto Mothapo, in ŉ verklaring gesê hy sal die hof se beslissing uitvoer. “Die speaker van die nasionale vergadering het geen persoonlike of beginselsbeswaar teen die gebruik van ŉ geheime stemming om die mosie van wantroue te beslis nie. Die hof het ook hierdie feit bevestig,” lui die verklaring. Volgens die nasionale wetgewer bevestig die uitspraak Mbete se argument dat nie die Grondwet of die reëls van die nasionale vergadering voorsiening maak dat die president met ŉ geheime stemming verwyder kan word nie. “Die speaker se siening getuig van versigtigheid. As ŉ produk van die Grondwet moet sy seker maak dat al haar besluite streng aan die Grondwet, die wet en die reëls van die nasionale vergadering voldoen,” het Mothapo gesê. “Noudat die hof duidelikheid gegee het dat die speaker by magte is om mosies van wantroue met behulp van ŉ geheime stemming te laat beslis, sal sy seker maak dat dié uitspraak uitgevoer word.”